Kristoff havde håbet på mere | Feltet.dk
Kristoff havde håbet på mere
03. april 2017 13:51Foto: Sirotti
Alexander Kristoff er tilfreds med sin femteplads i Flandern Rundt, men under løbet følte han også, at det kunne have blevet til mere.
Efter en skuffende klassikersæson hidtil skulle Alexander Kristoff i går forsøge at finde formen og køre en topplacering hjem i Flandern Rundt, som han ikke regnede sig selv som en af favoritterne til. Nordmanden fik da også taget femtepladsen ved at vinde feltets spurt.
"Jeg er sluttet i top fem i dette løb i et par år nu, og det er da en dejlig statistisk at forsvare, men jeg havde håbet på mere, især fordi jeg kom med i den oprindelige udskilning (på Muur van Geraardsbergen, red.)," siger Katusha-Alpecin-rytteren til sit holds hjemmeside.
"Da Gilbert kørte kunne jeg dog ikke følge med, og senere, på Taaienberg, da Sagan og Van Avermaet angreb, kunne jeg heller ikke være med, selvom jeg egentlig sad med gode ben. Jeg har simpelthen ikke benene til at kunne følge med de allerbedste lige for tiden."
Trods den manglende form formåede Kristoff at komme med feltet hjem, hvor han i vanlig stil vandt en hård spurt - derfor ærgrer han sig primært over, at det blot var femtepladsen, der blev kørt om nede i feltet.
"Jeg kunne kun følge med de næstbedste og så spurte mod dem. Hvis vi (feltet, red.), havde kørt et par ryttere mere ind, havde jeg måske kunnet tage en podieplads, men jeg må stille mig tilfreds med femtepladsen."
29-årige Alexander Kristoff vandt Flandern Rundt tilbage i 2015, mens han også har endnu et monument på sit palmarès i form af Milano-Sanremo 2014.